次韵子瞻和王子立風雨敗書屋有感
作者：黄庭堅
朝代：宋

paragraphs: 婦翁不可撾，王郎非嬌客。
十年爲從學，苦淡共陻厄。
燕雀嗤鴻漸，犬羊睨麟獲。
遇逢涇渭分，昨夢春冰釋。
平生五車書，才吐二三策。
已作謗薰天，金朱果何益。
君窮一窗下，風雨更削跡。
詩工知學進，詞苦見意迫。
俗情傲秦贅，婦舍不煖席。
南冶從東家，不聞被嘲劇。
師儒並世難，日月過箭疾。
公今未有田，把筆耕六籍。